Prestur kaþólsku kirkjunnar í Reykjavík segir að stefna páfans um ekkert umburðarlyndi gagnvart kynferðisbrotum gildi líka hér . Ásakanir á hendur kaþólskum prestum og öðrum starfsmönnum kirkjunnar um kynferðisbrot gegn börnum hafa verið gegnumgangandi víða um heim á síðustu áratugum . Ísland hefur ekki farið varhluta af málum sem þessum en á annan tug einstaklinga greindu frá grófu kynferðisofbeldi sem þau urðu fyrir í Landakotsskóla af hendi prests og starfsmanns þar á árunum 1954 til 1990 . Rannsóknarnefnd kaþólsku kirkjunnar gaf út skýrslu um viðbrögð stofnunarinnar við ásökununum í nóvember árið 2012 en niðurstaða nefndarinnar var að starfsmenn innan kirkjunnar hefðu vanrækt skyldur sínar og dæmi voru um að tilraunir hafi verið gerðir til að þagga ásakanirnar niður . „ Við fylgjum almennri stefnu kaþólsku kirkjunnar og páfinn er mjög skýr í þessum málum . Hann segir að nú séum við komin í núll umburðarlyndi og það gildir líka hérna . “ Aðspurður um hvort kaþólska kirkjan hafi sett sér einhverja stefnu þegar kemur að kynferðisbrotum segir séra Jakob Rolland , prestur kaþólsku kirkjunnar í Reykjavík , að stefna páfans um ekkert umburðarlyndi gagnvart kynferðisbrotum gildi líka hér . „ Auk þess þurfi að tilkynna stjórnvöldum samkvæmt reglum og lögum hvers lands ef upp kemur grunur um brot . Jakob segir að það sé nefnd starfandi innan kaþólsku kirkjunnar sem fólk getur leitað til sem og yfirvöld utan biskupsdæmisins , til að mynda sendiherranefnd páfans á Norðurlöndum og í Róm . „ Við erum reyndar að einhverju leyti enn þá að móta allar þessar reglur . Þessi nýju lög frá páfa komu í fyrra og því er þetta enn að einhverju leyti í mótun . Við viljum auðvitað bara fylgja með eins og á að gera , “ segir Jakob .